16.1.2023
DA
Den Europæiske Unions Tidende
L 14/389
A.1.5.1.1.
Hvis fabrikanten ønsker det, og den typegodkendende myndighed er indforstået hermed, kan demonstrationen af hastighedsbegrænsningssystemet alternativt foretages på et komplet køretøj i overensstemmelse med kravene i punkt A.1.5.4 enten ved at montere køretøjet på en hertil egnet prøvebænk eller ved at køre med det på en prøvebane under kontrollerede forhold.
A.1.5.2.
Når fabrikanten ansøger om godkendelse af en motor eller motorfamilie som en separat teknisk enhed, skal fabrikanten over for den typegodkendende myndighed dokumentere, at monteringsdokumentationspakken opfylder kravene i punkt 2.2.4 i dette bilag vedrørende foranstaltninger til sikring af, at køretøjet, når det anvendes på vej eller andre steder, alt efter det enkelte tilfælde, opfylder kravene i dette bilag vedrørende kraftig ansporing.
A.1.5.3.
Hvis den typegodkendende myndighed ikke er tilfreds med fabrikantens dokumentation for, at systemet med kraftig ansporing fungerer korrekt, kan en typegodkendende myndighed anmode om en demonstration på et enkelt repræsentativt køretøj for at få bekræftet, at systemet fungerer korrekt.
Køretøjsdemonstrationen skal udføres i overensstemmelse med kravene i punkt A.1.5.4.
A.1.5.4.
Supplerende demonstration til bekræftelse af virkningen af aktivering af systemet med kraftig ansporing på et køretøj.
A.1.5.4.1.
Denne demonstration skal foretages efter anmodning fra den typegodkendende myndighed, hvis denne ikke er tilfreds med fabrikantens dokumentation for, at systemet med kraftig ansporing fungerer korrekt.
Demonstrationen skal foretages ved først givne lejlighed efter aftale med den typegodkendende myndighed.
A.1.5.4.2.
En af de fejl, der er omhandlet i punkt 6 til 9 i dette bilag, skal udvælges af fabrikanten og skal indføres eller simuleres på motorsystemet, alt efter hvad fabrikanten og den typegodkendende myndighed bliver enige om.
A.1.5.4.3.
Ansporingssystemet skal af fabrikanten bringes i en tilstand, hvor systemet med ansporing på lavt niveau er blevet aktiveret, og systemet med kraftig ansporing endnu ikke er blevet aktiveret.
A.1.5.4.4.
Køretøjet skal være i drift, indtil den tæller, der er knyttet til den udvalgte fejl, har nået det relevante antal driftstimer som anført i tabel 2 i tillæg 2, eller indtil enten reagensbeholderen er tom eller har nået det niveau under 2,5 % af beholderens nominelle fulde kapacitet, ved hvilket fabrikanten har valgt at aktivere systemet med kraftig ansporing.
A.1.5.4.5.
Hvis fabrikanten har valgt muligheden "funktionsbegrænsning efter genstart" som omhandlet i punkt 5.4.1 i dette bilag, skal køretøjet være i drift indtil udløbet af den indeværende driftssekvens, som skal indbefatte en demonstration af, at køretøjet kan køre mere end 20 km/h.
Efter genstart skal køretøjets fart være begrænset til højst 20 km/h.
A.1.5.4.6.
Hvis fabrikanten har valgt muligheden "funktionsbegrænsning efter brændstofpåfyldning" som omhandlet i punkt 5.4.2 i dette bilag, skal køretøjet være i drift over en kort afstand efter fabrikantens valg, efter at det er blevet bragt i en tilstand, hvor der er tilstrækkelig plads i tanken til, at det kan tankes op med den mængde brændstof, der er angivet i punkt 5.4.2 i dette bilag.
Driften af køretøjet før genoptankning skal indbefatte en demonstration af, at køretøjet kan køre mere end 20 km/h.
Efter genoptankning af køretøjet med den mængde brændstof, der er angivet i punkt 5.4.2 i dette bilag, skal køretøjshastigheden være begrænset til højst 20 km/h.
A.1.5.4.7.
Hvis fabrikanten har valgt muligheden "funktionsbegrænsning efter parkering" som omhandlet i punkt 5.4.3 i dette bilag, skal køretøjet standses efter at have kørt en kort afstand efter fabrikantens valg, som skal være tilstrækkeligt lang til at demonstrere, at køretøjet kan køre mere end 20 km/h.
Efter at køretøjet har været stationært i over en time, skal køretøjshastigheden være begrænset til højst 20 km/h.